སྤྱིར་འགྲོ་འདུག་ཟ་ཉལ་གང་ཡིན་ཡང་འདོད་པ་ཡོད་མེད་ཐད་ཀར་བརྗོད་པའི་སྒོ་ནས་ལས་ལ་སྤྱོད་པ་ནུབ་ཕྱོགས་པ་ཡོངས་ཀྱི་གོམ་གཤིས་ཡིན་ན།དུས་ཚོད་དང་གནས་སྟངས་མ་འདྲ་བར་བུད་མེད་གཉིས་པོས་འདོད་པ་མེད་པ་མེད་བཞིན་དུ་ས་སྐྱོང་མི་ཕམ་རིན་པོ་ཆེ་ནས་རང་གི་སློབ་མ་ལ་བཙན་གཡེམ་ག་ལ་ཕོད་དེ།མཚད་ཁོང་ཆུང་དུས་ནས་ནུབ་ཕྱོགས་ལུང་པར་ནར་སོན་པས་ཕན་ཚུན་ཆུང་ཚག་གི་ཕོག་ཐུག་ལའང་འཛེམ་བག་ཅན་གྱི་བླ་མས་དད་ལྡན་མང་ཚོགས་ཀྱི་རེ་བ་དང་ཡིད་ཆེས་བརླག་པར་འགྲོ་བས་དོན་ཆེན་དེ་ལྟ་བུ་བག་མེད་དུ་ག་ལ་སྤྱོད།གལ་ཏེ་ཚུལ་མིན་འཁྲིག་སྤྱོད་ཀྱི་ན་ཟུག་དེ་བཅུ་ཕྲག་གི་ལོ་གྲངས་བརྒལ་རྗེས་གཞི་ནས་གནོད་སྐྱོན་གྱི་མྱོང་ཚོར་ཕྱིར་བསྒྲགས་ཀྱིས་གནོད་ལན་འཇལ་བ་ལ་དགོས་པ་དང་ནུས་པ་དེ་ཙམ་མི་མངོན་ཞིང་།དེ་དུས་ཀྱི་འདོད་པ་དང་ད་ལྟའི་བསམ་ཕྱོགས་ཀྱིས་རེ་དོན་ལ་གནོད་འཚེ་ཕོག་པ་ཡོད་ན་དགོངས་སེལ་ཞུས་པ་རེད།གསུམ་པ་བུད་མེད་གཅིག་གིས་ཐུག་རེག་གི་གནོད་འཚེས་ཉམས་མྱོང་དེའང་ལོ་དྲུག་སྔོན་གྱི་གནོད་འཚེའི་མྱོང་ཚོར་ཕྱིར་བསྒྲགས་བྱས་པ་ལས་ཉེ་ཆར་གསར་གཏམ་གྱི་ན་ཚ་ཞིག་གཏན་ནས་མིན།དེ་ལྟ་ནའང་ཤམ་བྷ་ལའི་ཆོས་ཚོགས་ཀྱི་འགོ་ཁྲིད་ཀྱི་ངོས་ནས་རང་གི་ཚོགས་མི་འགའ་ལ་ཤེས་དང་མ་ཤེས་པའི་དབང་གིས་གནོད་འཚེའི་ཕོག་ཐུག་ཤོར་ཡོད་ཚེ་དགོངས་སེལ་ཞུས་པ་ལས།ཆོས་དང་འཇིག་རྟེན་གང་ནས་ཀྱང་འབྲེལ་བ་མེད་ཁར་ཆགས་སྡང་གིས་ངན་སེམས་འཆང་བའི་སྐྱོན་བརྗོད་ཚོགས་པ་ལ་ཤམ་བྷ་ལའི་མཐོ་རིམ་ལས་བྱེད་ནས་ལན་འདེབས་དགོས་པ་མ་མཆིས་ལ།སློབ་འབངས་ཆོས་ཚོགས་ཀྱི་མངའ་ཐང་དང་སྙན་གྲགས་ལྡན་པའི་བོད་ཀྱི་བླ་ཆེན་རྣམས་ལ་ཚུལ་མིན་བྱ་སྤྱོད་སྣ་ཚོགས་པར་སྙད་བཏགས་ཏེ་དམའ་འབེབས་དང་སྐྱོན་བརྗོད་རིམ་པར་བྱུང་བཞིན་པ་ནི་སངས་རྒྱས་ཀྱི་བསྟན་པ་སྤྱི་དང༌།ཁྱད་པར་བོད་རིགས་ཀྱི་ནང་པའི་དར་ཁྱབ་དང་མཛད་པ་ལ་ཡིད་མ་རངས་པའམ།ཕྲག་དོག་གིས་ངན་སྒྲོགས་སྣ་ཚོགས་སྤེལ་བཞིན་པ་གཟུར་གནས་བློ་ལྡན་རྣམས་ཀྱིས་ཤེས་ལ།ད་ལྟའི་ཤམ་བྷ་ལའི་ཁ་གཏད་ཚོགས་པ་ཡང་ས་སྐྱོང་རིན་པོ་ཆེ་དང་།མཁའ་འགྲོ་སོགས་ནང་མིའི་བདེ་འཇགས་ལ་བརྡབ་གསིག་དང་ཉམས་རྒུད་ཁ་འབྲལ་གྱིས་བསམ་ངན་འཆང་བའམ།ནུབ་ཕྱོགས་སུ་བོད་ཀྱི་ནང་པའི་དར་ཁྱབ་ལ་འགྲན་སེམས་དང་ཕྲག་དོག་གིས་ཉེས་འཛུགས་དེ་བཞིན་ཁྱབ་སྤེལ་གཏོང་བ་ཡིན་ལས་ཆེ་སྙམ།ད་ལྟའི་གནས་སྟངས།ཉེས་འཛུགས་དེ་དག་ཚགས་ཚུད་ཀྱིས་ཞིབ་འཇུག་དང་གནས་ཚུལ་ཇི་བདེན་ཕྱི་གསལ་ནང་གསལ་དུ་ཡོང་ཕྱིར་ཤམ་བྷ་ལའི་འགོ་ཁྲིད་དང་མཐོ་རིམ་ལས་བྱེད་ཡོངས་རྫོགས་རང་མོས་ཀྱི་དགོངས་ཞུས་ཀྱིས་ཚོགས་མི་དཀྱུས་མ་ལ་བབས་ཏེ་གཞུང་འབྲེལ་ཁྲིམས་མཐུན་རང་དབང་ལྡན་པའི་ཞིབ་འཇུག་ཚོགས་ཆུང་གསུམ་པ་ཞིག་བསྐོང་ཏེ་ཕྱོགས་གཉིས་ཀར་དཔྱད་ཞིབ་ནན་པོའི་སྒོ་ནས་བདེན་པ་ར་འཕྲོད་ཀྱི་གནས་ཚུལ་ཇི་བཞིན་མངོན་དུ་མ་གྱུར་བར་དུ་ཕྱོགས་རེས་དང་ཟུར་ཟ་ཕྲག་དོགས་འགྲན་སེམས་སོགས་ཀྱིས་འཐེན་ཁྱེར་གྱིས་གླགས་འཚོལ་བས་སྐབས་བཟུང་སྟེ་དཀྲུག་ཤིང་དང་གཏམ་འཆལ་དེ་རིགས་ལ་མི་གནས་པའི་རེ་སྐུལ་ཞུ་རྒྱུ་དང་བཅས།རྒྱལ་བལ་བོད་གསུམ་གྱི་རི་དགོན་ཐུབ་བསྟན་སྨི་གྲོལ་གླིང་བླ་སྤྲུལ་མཁན་སློབ་འདུས་པ་ཡོངས་ནས་ས་སྐྱོང་བླ་བྲང་ལ་བློ་སེམས་གཏན་པོའི་ངང་ནས་རྒྱབ་སྐྱོར་དང་ཞིབ་འཇུག་གི་གྲུབ་དོན་ལས་བདེན་པའི་ཉི་མ་མྱུར་དུ་འཆར་བའི་རེ་སྒུག་བྱེད་བཞིན་ཡོད་པ་བཅས།།